700 leerders in Gauteng nog nie geplaasPanyaza Lesufi (Foto: Jairus Mmutle/GCIS) Terwyl derduisende leerders van binnelandse skole weer Woensdagoggend op die skoolbanke sit, wag sowat 700 Gautengse leerders nog om in ’n skool in dié provinsie geplaas te word. Panyaza Lesufi, Gautengse LUR vir onderwys, het vanoggend namens die provinsiale departement van onderwys om verskoning gevra en die leerders se ouers daarvan verseker dat hul kinders teen die einde van die maand nog geplaas sal word. Lesufi het egter daarop gewys dat aansienlik minder leerders vanjaar vergeleke met verlede jaar op plasing wag. Byna 35 000 leerders is verlede jaar teen Maart in skole in Gauteng geplaas nadat hulle nie betyds in Januarie geplaas kon word nie. Die LUR sê dit is nié weens ’n tekort aan skole dat die leerders nie betyds geplaas is nie. “Daar is ongelukkig sekere dinge wat nie in die departement se beheer is nie. Honderde leerders verkies om na Gauteng te kom om hier onderrig te word en die departement is trots daarop dat die meeste ouers Gauteng verkies. “Die werklikheid is egter dat ouers sekere skole bo ander verkies.” Volgens Lesufi betaal sy departement nou die prys vir die bou van “pragtige skole” in nedersettings aangesien daar ’n wanvoorstelling onder ouers en leerders is dat dié skole nie so goed soos skole in die stad of in die dorp is nie. Argieffoto bloot ter illustrasie van ‘n Gautengse skool. (Foto: Elmond Jiyane/GCIS) “Dit is die prys wat ons betaal vir die bou van wonderlike skole in nedersettings. Daar heers ’n wanopvatting dat die skole sleg is. “Ons in Gauteng is verbind daartoe dat al ons skole gehalte-onderrig aanbied … Die werklikheid is dat daar nie een onderwyser is wat anders as ’n ander opgelei is nie. Al ons onderwysers is ewe goed en ek is trots op die gehalte van onderwysers wat ons in ons skole in die townships het,” het Lesufi gesê. Skole in Gauteng asook die Vrystaat, Limpopo, Mpumalanga en Noordwes het vanoggend vir leerders heropen, waarna skole in die kusprovinsies op 19 Januarie sal heropen. Simone Geyer, adjunk-direkteur-generaal van die departement, het vroeër vandeesweek tydens ’n nuuskonferensie gesê amper 400 000 van die land se 13 miljoen leerders moet in dié stadium nog geplaas word. Dít is volgens Geyer weens talle skoolaansoeke wat ná die sperdatum ontvang is en ’n groot aantal ouers wat aan die begin van die jaar van landelike gemeenskappe na die stede verhuis het om hul kinders se aansoek in te dien sodat die kinders in die stad kan skoolgaan. Laerskole heropen volgens volle kapasiteit, terwyl hoërskole wat in dié stadium te veel leerders het om sosiale afstand te handhaaf, ’n roterende skoolroostermodel volg. Toeskouers word wel weer by skoolbyeenkomste toegelaat.